Europos Vadovų Taryba pabrėžė, kad svarbu kartu apsvarstyti vyrų ir moterų darbo užmokesčio skirtumą ir vyrų ir moterų su priežiūra susijusių pareigų skirtumą, nes jie yra iš esmės vienas nuo kito priklausomi ir vienas kitą sustiprinantys reiškiniai. Taryba taip pat paragino ilgalaikes viešąsias investicijas į kokybiškas, įperkamas ir prieinamas priežiūros įstaigas ir infrastruktūrą, priežiūros įgūdžių ugdymą ir priežiūros paslaugas. Taryba paragino Komisiją pristatyti Barselonos tikslų peržiūrą siekiant padidinti valstybių narių kokybiškų ikimokyklinio ugdymo ir priežiūros paslaugų teikimo aukštynkryptę konvergenciją, ir pabrėžė visų vaikų teisę į nediskriminacines galimybes naudotis pagrindinėmis paslaugomis, pavyzdžiui, ikimokyklinio ugdymo ir priežiūros paslaugomis.

2022 m. sausio mėn. įvykusiame lyčių aspekto integravimo klausimų aukšto lygio grupės posėdyje valstybės narės iš esmės teigiamai įvertino pasiūlymą dėl priežiūros strategijos. Visų pirma jos susitarė, kad reikia spręsti paslaugų prieinamumo, kokybės ir įperkamumo klausimus; gerinti darbo sąlygas priežiūros sektoriuje; apsvarstyti, be kita ko, ikimokyklinio ugdymo ir priežiūros paslaugų su lavinimu susijusį aspektą ir kovoti su lyčių stereotipais priežiūros srityje.

2021 m. rugsėjo 13 d. Moterų ir vyrų lygių galimybių patariamasis komitetas priėmė nuomonę „Priežiūros atotrūkis ES. Holistinis ir transformatyvus požiūris į lytį. Nuomonėje pritarta kokybiškos vaikų priežiūros ir ikimokyklinio ugdymo bei priežiūros paslaugų prieinamumo ir įperkamumo didinimui, Barselonos tikslų peržiūrai ir tvarios ilgalaikės priežiūros politikos sistemos nustatymui pasitelkiant ES finansavimą, be kita ko, pasitelkiant nacionalinius ekonomikos gaivinimo ir atsparumo didinimo planus, kurie yra Ekonomikos gaivinimo ir atsparumo didinimo priemonės dalis.

Siekiant išsamiau aptarti įvairius iniciatyvos elementus, su suinteresuotaisiais subjektais surengtos kelios tikslinės konsultacijos, tiriamosios diskusijos ir klausymai.

•Tiriamųjų duomenų rinkimas ir naudojimas

Be to, ekspertų grupė, kurią sudarė 15 narių, įskaitant pavienius ekspertus ir Europos švietimo ir kultūros vykdomosios įstaigos (EACEA), EIGE, EUROFOUND, TDO, EBPO ir UNICEF atstovus, pateikė informacijos apie esamą padėtį ir skirtingą šalių požiūrį į ikimokyklinio ugdymo ir priežiūros sistemas, darbo sąlygas ir kokybę. Jie taip pat pateikė nuomonę dėl priemonių, kuriomis siekiama didinti ikimokyklinio ugdymo ir priežiūros įstaigų lankymą, visų pirma vaikų iš palankių sąlygų neturinčių šeimų, ir dėl elementų, susijusių su konvergencijos didinimu.

•Pagrindinės teisės

4.POVEIKIS BIUDŽETUI

5.KITI ELEMENTAI

•Stebėsena, vertinimas ir ataskaitų teikimo tvarka

Europos Komisija toliau stebės Barselonos tikslus rengdama Europos semestro dokumentus, kurie yra pagrindinė moterų dalyvavimo darbo rinkoje ir lyčių lygybės stebėsenos priemonė, be kita ko, atlikdama šalių ataskaitose pateiktą analizę ir prireikus teikdama konkrečioms šalims skirtas rekomendacijas. Be to, į vertinimą bus įtrauktas visų vaikų, lankančių ikimokyklinio ugdymo ir priežiūros įstaigas, trukmė (valandų skaičius per savaitę) ir vaikų iš įvairių grupių, įskaitant vaikus, kuriems gresia skurdas ar socialinė atskirtis, ir, kai įmanoma, migrantų kilmės vaikus su negalia, romų vaikus ir kitas atitinkamas grupes, lankymas, atsižvelgiant į vaikų amžių ir konkrečius nacionalinius ypatumus.

Be to, rekomendacijos įgyvendinimą Komisija stebės rengdama metinę lyčių lygybės ataskaitą, taip pat pasitelkiant Lyčių lygybės strategijos stebėsenos portalą.

Tikslų peržiūra apima papildomus aspektus, susijusius su Barselonos tikslų įgyvendinimu (prieinamumas, įperkamumas ir kokybė). Kai bus parengti su šiais aspektais susiję rodikliai, jie bus įtraukti į Lyčių lygybės strategijos stebėsenos portalą ir metinę lyčių lygybės ataskaitą.